बिलासपुर. मानसून के दस्तक देते ही जमकर बारिश हुई। प्यासी धरती की प्यास बुझी और गर्मी से भी राहत मिली। काले बादलों के पानी बरसा तो किसानों का चेहरा भी खुशी से खिल गया। दोपहर को अच्छी बारिश के बाद रात को भी आसमान पर बिजली चमकती रही और कुछ-कुछ इलाकों में बारिश होती रही। बस्तर और रायपुर में मानसून के दस्तक के साथ ही जिलेवासियों को भी इसका इंतजार था। जो बुधवार को खत्म हो गया।
बुधवार को सुबह से ही लोग तेज उमस से परेशान थे। धूप थोड़ी-थोड़ी देर के लिए निकलती रही जबकि पूरे समय बादलों ने आसमान पर डेरा डाले रखा। उमस और बादलों की मौजूदगी से लोगों को बारिश होने का अनुमान था और हुआ भी वहीं। पर लोगों को ये नहीं पता था कि आज मानसूनी बारिश होगी। दोपहर करीब तीन बजे अचानक गरज-चमक के साथ आधे घंटे तक शहर में तेज बारिश हुई।
ग्रामीण इलाकों में भी अच्छी बारिश होने से किसानों के चेहरे खिल गए। बारिश के बाद पारा लुढ़ककर 35 डिग्री पर पहुंच गया वहीं न्यूनतम तापमान 24 डिग्री रिकार्ड किया गया। तापमान में कमी होने से लोगों को गर्मी से राहत मिली। उधर बस्तर और दुर्ग के बाद रायपुर में भी अच्छी बारिश की खबर है। बारिश के कारण किसानों में कृषि कार्य को लेकर सक्रियता बढ़ गई है।
इधर शहर के विभिन्न इलाकों में पानी जमा होने से कीचड़ पसर गया और इससे लोगों को आवागमन में परेशानियों का सामना करना पड़ा। अधूरा निर्माण कार्य के बीच बारिश लोगों को भारी पड़ा। सड़क पर नालियों से निकली गंदगी तो जमा हुई ही, कीचड़ ने फिसलन पैदा कर लोगों के लिए परेशानी पैदा की। शहर में औसत बारिश 6 मिमी होने का अनुमान है।
सप्ताहभर पहले पहुंचा मानसून
पिछले साल के मुकाबले मानसून जिले में एक सप्ताह पहले पहुंचा है। पिछले साल 18 जून को रायपुर तो 19 जून को बिलासपुर में मानसून ने दस्तक दी थी और पूरा शहर तर-बतर हो गया था। हालांकि इस बार मानसून की पहली बारिश पिछले साल के मुकाबले थोड़ी कमजोर है लेकिन मौसम विज्ञानियों के मुताबिक आगामी 24 घंटे में जमकर बारिश होगी। 2011 में जिले में 16 जून को बारिश के दस्तक देने की जानकारी मौसम विभाग ने दी है।
मानसून पर अलग-अलग मत
इंदिरा गांधी कृषि विश्वविद्यालय रायपुर के कृषि वैज्ञानिक एसआरएएस शास्त्री ने आज हुई आज हुई वर्षा को मानसूनी बारिश मानने इनकार किया है जबकि मौसम विज्ञानी उमेश कुमार मानसून के असर से बारिश होना बता रहे हैं। शास्त्री मानसून के दस्तक की बात तो स्वीकारते हैं लेकिन यह भी कहते हैं कि चूंकि यह बारिश कृषि के अपर्याप्त है इसलिए विभाग इसे मानसूनी बारिश नहीं मानता।
कम से कम 50 मिमी बारिश पर मानसूनी बारिश कहा जा सकता है। वे कहते हैं कि बंगाल की खाड़ी में मजबूत सिस्टम नहीं होने से व्यापक वर्षा नहीं हो रही है। मौसम विज्ञानी कुमार कहते हैं कि अरब सागर से आ रही नमीयुक्त हवाओं के कारण ही बारिश हो रही है। एक-दो दिन बाद इतनी बारिश हो जाएगी कि किसान खेत जुताई कर बोनी कर सकते हैं।
कलेक्टोरेट में भर गया पानी
आज हुई बारिश के बाद कलेक्टोरेट में पानी भर गया। प्रशासनिक दृष्टि से सबसे बड़े कार्यालय के बाहर अव्यवस्था उजागर हो गई। कलेक्टर आफिस के बाहर, टायलेट जाने वाले रास्ते में पानी जमा होने से लोग परेशान हो गए। इसी तरह खाद्य और खनिज कार्यालय जाने वाले मार्ग पर कीचड़ पसर गया जिससे अव्यवस्था हुई। इसकी शिकायत जब लोगों ने अधीक्षक से की तो उन्होंने आधे घंटे में पानी निकासी होने की बात कहते हुए इस समस्या के समाधान के बारे में कुछ भी कहने से इनकार कर दिया।
अब तक 27.6 मिमी बारिश
जिले में 1 जून से अब तक 27.6 मि.मी. औसत वर्षा दर्ज की गई है। सर्वाधिक वर्षा पेण्ड्रारोड तहसील में दर्ज की गई। भू-अभिलेख शाखा के पास मौजूद रिकार्ड के मुताबिक बिलासपुर तहसील में 1.1 मिमी, बिल्हा में 16.4, मस्तूरी में 12, तखतपुर में 7.2, कोटा में 23.4, पेण्ड्रारोड में 100 , पेण्ड्रा में 34 मिमी और मरवाही तहसील में 27 मिमी वर्षा दर्ज की गई।
खेती में न हो जल्दबाजी
मानसून दस्तक दे चुका है, लेकिन खेतों की जुताई को लेकर कृषि विभाग ने हरी झंडी नहीं दी है। राज्य के अन्य जिलों में भी बारिश हो रही है। ये 50 मिमी से अधिक बारिश होने पर खेत जुताई योग्य हो जाएंगे और किसान बोनी कर सकेंगे। अभी खेतों की जुताई व बोनी किसानों को महंगी पड़ सकती है। इस बार 98 फीसदी बारिश की संभावना है, ऐसे में किसानों को हड़बड़ाने की जरूरत नहीं है।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva